

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL ARŪNO SODONIO PETICIJOS**

2022 m. rugsėjo 14 d.

Vilnius

Lietuvos Respublikos Seimo Peticijų komisija 2022 m. rugsėjo 14 d. posėdyje iš esmės išnagrinėjo Arūno Sodonio peticiją ir priėmė sprendimą teikti Seimui išvadą atmesti šioje peticijoje pateiktą pasiūlymą papildyti Lietuvos Respublikos Seimo statuto 80 straipsnį 6 dalimi ir nustatyti, kad Seimas, pritaręs Seimo Peticijų komisijos išvadai tenkinti peticijoje pateiktą pasiūlymą, paveda atitinkamo teisės akto projektą parengti Seimo komitetui, kurio kompetencijai priklauso nagrinėti klausimus, susijusius su peticijoje išdėstytais pasiūlymais.

Pareiškėjas teigia, kad įstatymais nėra nustatyta, kas parengia peticijos siūlymą įgyvendinantį projektą, jei Seimas pritarė Seimo Peticijų komisijos išvadai tenkinti peticijoje pateiktą pasiūlymą. Jo nuomone, dabartinė praktika – parengti įgyvendinamojo teisės akto projektą pavesti Seimo Peticijų komisijai yra ydinga, nes komisijos nariams žinant, kad, tenkinus peticiją, būtent komisija turės parengti įgyvendinamojo teisės akto projektą, komisijos nariai yra motyvuoti peticiją atmesti; komisiją sudaro 10 narių (Peticijų komisijos pastaba – 11 narių), Seime esant 16 komitetų, todėl akivaizdu, kad komisijai tektų rengti projektą ir ne pagal jos narių komitetų dalyką (sritį), t. y. ne pagal kompetenciją; komisijai parengus teisės akto projektą ne pagal komisijos narių komitetų kompetenciją, komisijos pirmininkui keblu įsigilinti į klausimo esmę visais aspektais ir visapusiškai pagrįsti projektą (apginti nuo kritikos).

Peticijoje nurodoma, kad Peticijų įstatymo 12 straipsnio 4 dalyje nustatyta, kad Seimui nepritarus Seimo Peticijų komisijos išvadai atmesti peticiją ir nusprendus tenkinti peticijoje išdėstytus pasiūlymus, Seimas paveda atitinkamo teisės akto projektą parengti Seimo komitetui, kurio kompetencijai priklauso nagrinėti klausimus, susijusius su peticijoje išdėstytais pasiūlymais, todėl analogiškai turėtų būti ir tuo atveju, kai Seimo Peticijų komisijos išvada buvo tenkinti peticiją – parengti atitinkamo teisės akto projektą pavestina Seimo komitetui. Pareiškėjo nuomone, ši siūloma taisyklė reguliuotų tik Seimo funkcionavimą, todėl jos vieta ne Peticijų įstatyme, ne Seimo Peticijų komisijos nuostatuose (skirtuose komisijos veiklai), bet Seimo statute; tuo labiau, kad Peticijų įstatymo 12 straipsnio 1 dalyje nustatyta, kad Seimui pateiktos peticijos nagrinėjamos <...> Seimo statuto <...> nustatyta tvarka.

Pažymėtina, kad Seimo statute jokios nuostatos, susijusios su peticijų nagrinėjimu nėra įtvirtintos. Dargi priešingai, Seimo statuto 80 straipsnio 4 dalyje nurodoma, kad „Peticijų pateikimo ir jų nagrinėjimo tvarką nustato specialus įstatymas ir Peticijų komisijos darbo reglamentas“. Peticijų įstatymo 12 straipsnio 3 dalyje nustatyta, kad tuo atveju, kai prieinama išvados tenkinti peticijoje išdėstytus reikalavimus ir siūlymus, gali būti parengiamas atitinkamo teisės akto projektas arba siūloma sudaryti komisiją ar darbo grupę teisės akto projektui parengti.

Manytina, kad Peticijų įstatyme įtvirtinta galimybė sudaryti komisiją ar darbo grupę atitinkamam teisės akto projektui parengti yra pakankama tinkamai įgyvendinti peticijoje pateiktus siūlymus ar reikalavimus. A. Sodonio peticijoje pateikto siūlymo įgyvendinimas Seimo statute išdėstant vienintelę su peticijos nagrinėjimu, jos tenkinimu ir peticijoje pateiktų siūlymų ar reikalavimų įgyvendinimu susijusią nuostatą būtų perteklinis.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl A. Sodonio peticijoje pateikto pasiūlymo atmetimo teikiama Seimui, taip pat siūloma įtraukti į Seimo rudens sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Arūno Sodonio peticijos“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt